Man in hof ná skietery by Chicago-paradeRobert Crimo (Foto: Twitter) ŉ Man wat daarvan beskuldig word dat hy Maandag by ŉ Onafhanklikheidsdagparade in Chicago, VSA, op die skare losgebrand het, staan tereg op sewe aanklagte van moord. Robert Crimo (21) “sal gestraf word vir die moordtog wat hy in ons gemeenskap ontketen het”, het Eric Rinehart, staatsaanklaer van Lake County, gesê. Sewe mense is dood en meer as 30 beseer toe skote in die skare in Highland Park, Chicago, geklap het. Die ses slagoffers wat Maandag gesterf het, is Dinsdag geïdentifiseer as Katherine Goldstein (64), Kevin McCarthy (37), Irina McCarthy (35), Jacquelyn Sundheim (63), Stephen Straus (88) en Nicolas Toledo-Zaragoza (78). Amptenare het Dinsdag ook bevestig ŉ sewende slagoffer is dood. CBS berig Kevin en Irina McCarthy was die ouers van ŉ tweejarige seuntjie wat tydens die chaos van sy ouers geskei is. Vreemdelinge het gehelp om die kind te versorg ná die skietery, en die polisie het hom nou met sy grootouers herenig. BBC berig Crimo word daarvan aangekla dat hy 70 skote op die skare afgevuur het en homself as ŉ vrou vermom het sodat hy saam met vlugtende slagoffers kon ontsnap. Rinehart het gesê dat nog tientalle klagte ingedien sal word voordat die ondersoek verby is. “Hierdie is net die eerste van vele aanklagte wat teen Crimo aanhangig gemaak sal word,” het hy gesê onder toejuiging van die skare wat Dinsdag vir die nuuskonferensie vergader het. Die skietery het Maandag in Highland Park in Chicago afgespeel (Foto: Jim Vondruska, AFP) Die polisie het Crimo Maandag ná ŉ agt uur lange soektog in hegtenis geneem en hy is in besit van ŉ tweede geweer, soortgelyk aan die een wat in die aanval gebruik is, betrap. Drie ander vuurwapens is ook by sy huis gevind. In April 2019 is die polisie na sy huis ontbied, ’n week nadat hy glo gepoog het om sy eie lewe te neem. In September 2019 is die polisie deur ŉ familielid ontbied wat gesê het dat Crimo gewelddadige dreigemente gemaak het om “almal dood te maak”. Die polisie het gereageer en beslag gelê op 16 messe, ŉ dolk en ŉ swaard by sy huis. Hy is nie in hegtenis geneem nie en geen verdere stappe is gedoen nie. Amptenare het Dinsdag gevra dat ŉ veldtog van stapel gestuur word om bewustheid omtrent die staat se rooivlagwette te verskerp. Dié wette laat ŉ regter toe om te beveel dat beslag gelê word op die wapens van ŉ persoon wat as gevaarlik geag word, en dat die persoon verbied word om meer wapens te koop. Crimo sal na verwagting Woensdag in die hof verskyn.